b"\n_START_ARTICLE_\nBrazeinas\n_START_PARAGRAPH_\nBrazeinas \xe2\x80\x93 saldus baltymas, aptinkamas Afrikos laipiojan\xc4\x8dio augalo Pentadiplandra brazzeana uogose, vartojamas kaip saldiklis.\n_START_SECTION_\nIstorija\n_START_PARAGRAPH_\n\xc5\xa0\xc4\xaf baltym\xc4\x85 pirm\xc4\x85 kart\xc4\x85 i\xc5\xa1skyr\xc4\x97 1994 m. Viskonsino Madisono universitete (angl. University of Wisconsin-Madison)._NEWLINE_Brazeinas yra antrasis baltymas saldiklis (pirmas buvo pentadinas, atrastas 1989 m.), aptiktas Pentadiplandra brazzeana vaisiuose._NEWLINE_Did\xc4\x97jantis susidom\xc4\x97jimas brazeinu ma\xc5\xbeina galimybes gauti jo nat\xc5\xabralaus i\xc5\xa1 Gabono, bet jis gali b\xc5\xabti ir susintetinamas._NEWLINE_Rekombinantinis brazeinas buvo s\xc4\x97kmingai gautas naudojant E. coli._NEWLINE_Teksaso (JAV) kompanijos Prodigene ir Nectar Worldwide turi licencijas naudoti Wisconsin Alumni Research Foundation brazeino patentus ir transgeneti\xc5\xa1kai \xc4\xafkelti baltym\xc4\x85 \xc4\xaf kukur\xc5\xabzus. Tada komercinius brazeino kiekius bus galima i\xc5\xa1gauti i\xc5\xa1 kukur\xc5\xabz\xc5\xb3. Manoma, kad tona kukur\xc5\xabz\xc5\xb3 duos 1-2 kg brazeino. Brazeino gen\xc4\x85 galima \xc4\xafkelti ir \xc4\xaf kvie\xc4\x8dius, tuomet kvie\xc4\x8di\xc5\xb3 gr\xc5\xabdai ir nesaldinti bus sald\xc5\xabs, kas pravers dribsni\xc5\xb3 gamyboje.Natur Research Ingredients ketina 2009 m. pardavin\xc4\x97ti brazein\xc4\x85 rinkoje pavadinusi j\xc4\xaf Cweet (1000x) ir (3000x).\n_START_SECTION_\nBaltymo sandara\n_START_PARAGRAPH_\nMonomerinis baltymas susideda i\xc5\xa1 54 aminor\xc5\xabg\xc5\xa1\xc4\x8di\xc5\xb3 liekan\xc5\xb3, tai ma\xc5\xbeiausias \xc5\xbeinomas saldus baltymas, kurio molekulin\xc4\x97 mas\xc4\x97 yra 6,5 kDa._NEWLINE_Brazeino sandara buvo nustatyta branduoli\xc5\xb3 magnetinio rezonanso metodu pH 5,2 ir 22\xc2\xa0\xc2\xb0C s\xc4\x85lygomis. Brazeinas turi keturis tolygiai i\xc5\xa1sid\xc4\x97s\xc4\x8diusius disulfidinius ry\xc5\xa1ius ir neturi sulfhidrilini\xc5\xb3 grupi\xc5\xb3._NEWLINE_3M analiz\xc4\x97 atskleid\xc4\x97, kad brazeinas turi vien\xc4\x85 \xce\xb1 spiral\xc4\x99 ir 3 \xce\xb2 lapelius. Tuo jis skiriasi nuo kit\xc5\xb3 dviej\xc5\xb3 sald\xc5\xbei\xc5\xb3j\xc5\xb3 baltymo monelino ir taumatino._NEWLINE_Paskutiniai 3M tyrimai parod\xc4\x97, kad visi trys baltymai turi darin\xc4\xaf \xe2\x80\x9esaldieji pir\xc5\xa1tai\xe2\x80\x9c (angl. sweet fingers), kurie suteikia sald\xc5\xb3 skon\xc4\xaf._NEWLINE_Saldaus skonio zon\xc4\x85 sudaro 29-33, 39-43, 36 ir C galo aminor\xc5\xabg\xc5\xa1\xc4\x8di\xc5\xb3 liekanos. S\xc4\x85veikai su saldumo skonio receptoriais svarbus ir elektrinis baltymo kr\xc5\xabvis._NEWLINE_Remiantis tomis \xc5\xbeiniomis buvo susintetintas patobulintas brazeinas, vadinamas pGlu-1-brazzein, kuris yra dukart saldesnis u\xc5\xbe nat\xc5\xabral\xc5\xb3j\xc4\xaf brazein\xc4\x85.\n_START_SECTION_\nSavyb\xc4\x97s\n_START_PARAGRAPH_\nBrazeinas yra 500-2000 kart\xc5\xb3 saldesnis nei tokia pati mas\xc4\x97 sacharoz\xc4\x97s (pateiktos atitinkamai 10\xc2\xa0% ir 2\xc2\xa0% sacharoz\xc4\x97s tirpalais)._NEWLINE_Suvokiamas brazeino saldumas yra pana\xc5\xa1esnis \xc4\xaf cukraus saldum\xc4\x85 negu taumatino saldumas. Brazeino saldumas yra grynas, su i\xc5\xa1liekan\xc4\x8diu poskoniu, kuris i\xc5\xa1lieka ilgiau nei paragavus tokio paties saldumo aspartamo tirpalo._NEWLINE_Brazeinas yra stabilus, kol pH kinta nuo 2,5 iki 8, 2 valandas atlaiko 98\xc2\xa0\xc2\xb0C temperat\xc5\xabr\xc4\x85\n_START_SECTION_\nTradicinis vartojimas\n_START_PARAGRAPH_\nAugalas Pentadiplandra brazzeana auga Gabone ir Kamer\xc5\xabne, kur nuo seno j\xc5\xb3 uogas valgo \xc5\xbemogbe\xc5\xbed\xc5\xbeion\xc4\x97s ir vietiniai gyventojai. Augalo uogos yra ne\xc4\xaftik\xc4\x97tinai sald\xc5\xbeios. Vietiniai uogas vadina pranc. j'oublie 'a\xc5\xa1 u\xc5\xbemir\xc5\xa1iu', nes j\xc5\xb3 paragav\xc4\x99 \xc5\xbeindomi k\xc5\xabdikiai u\xc5\xbemir\xc5\xa1ta motinos pien\xc4\x85.\n_START_SECTION_\nMaisto priedas\n_START_PARAGRAPH_\nNat\xc5\xabralus saldiklis brazeinas b\xc5\xabna Pentadiplandra uog\xc5\xb3 s\xc4\x97klas supan\xc4\x8dio mink\xc5\xa1timo tarpul\xc4\x85s\xc4\x8diuose. Jis itin saldus kaip ir kiti baltymai saldikliai, tokie kaip monelinas ir taumatinas._NEWLINE_Brazeinas yra alternatyva kitiems ma\xc5\xbeo kaloringumo saldikliams. Kaip baltymas jis yra saugus diabetikams ir labai tirpus vandenyje (>50 mg/ml)._NEWLINE_\xc4\xaemai\xc5\xa1ytas \xc4\xaf kitus saldiklius (pvz., aspartamas, stevija) brazeinas ma\xc5\xbeina nepageidaujamus poskonius ir papildo j\xc5\xb3 saldum\xc4\x85._NEWLINE_Palyginus su kitais nat\xc5\xabraliais saldikliais (pvz., taumatinas) brazeino saldumo profilis yra artimesnis sacharozei. Skirtingai negu kiti baltymai saldikliai brazeinas atlaiko kar\xc5\xa1t\xc4\xaf, tod\xc4\x97l tinka pramoninei maisto gamybai.\n_START_SECTION_\nBioetin\xc4\x97s problemos su brazeinu\n_START_PARAGRAPH_\nAugalo Pentadiplandra brazzeana uog\xc5\xb3 saldumas nuo seno \xc5\xbeinomas Vakar\xc5\xb3 Afrikoje, ta\xc4\x8diau Viskonsino universitetas skelbia, kad saldusis brazeinas yra jo i\xc5\xa1radimas ir nesusij\xc4\x99s su Gabonu._NEWLINE_Tokie atvejai, kai gaunami patentai, paremti kit\xc5\xb3 \xc5\xa1ali\xc5\xb3 vietini\xc5\xb3 gyventoj\xc5\xb3 biologin\xc4\x97mis ir medicinin\xc4\x97mis \xc5\xbeiniomis, ir nepateikiama kompensacija vietiniams gyventojams, laikomi biopiratavimo atvejais. Taip teigia GRAIN ir Greenpeace organizacijos."